પ્રોફેશનલી મારું બહુ કામ ન અટક્યું, કેમ કે ઑફિસમાં તો ઇન્ટરનેટ હાજર હોય જ છે; પણ પર્સનલી મૂડ બહુ ખરાબ થઈ ગયો. દિવસમાં કેટલીયે વાર ફેસબુક પર કમેન્ટ ચાલતી હોય, સ્ટેટસ અપડેટ મુકાતું હોય, ફ્રેન્ડ્સ શું કરે છે એ જાણતા હોઈએ, બીબીએમથી ચૅટિંગ ચાલતું હોય. આ બધાની હું ખૂબ જ ઍડિક્ટ છું. અચાનક આ બધું જ બંધ થઈ જવાથી જાણે શૂન્યાવકાશ સર્જાઈ ગયો હોય એવું લાગતું હતું. મારા હસબન્ડને હું દિવસમાં પચીસ મેસેજ મોકલતી હોઉં એને બદલે જરૂરી કમ્યુનિકેશન હોય તો પણ ન થઈ શકે અને ફોન જ કરવો પડે. વળી અમે બન્ને વર્કિંગ છીએ એટલે ક્યારેક તેમનો ફોન આવે ત્યારે હું મીટિંગમાં હોઉં અને ક્યારેક હું ફોન કરું ત્યારે તેઓ બિઝી હોય.